ЛIэщIыгъуэ плIанэ
Урысей Федерацэм и Пенсэ фондыр къызэрызэрагъэпэщрэ нобэ, дыгъэгъазэм и 22-м, илъэс 25-рэ ирокъу. Абы теухуауэ щытащ Пенсэ фондым КъБР-м щиIэ къудамэм Налшык къалэ дэт Къэрал концерт гъэлъэгъуапIэм щригъэкIуэкIа зэIущIэр. Республикэм и къэрал къулыкъущIэхэр, жылагъуэ зэгухьэныгъэхэм я лIыкIуэхэр лIэщIыгъуэ плIанэр зыгъэлъапIэ Пенсэ фондым и IэнатIэу Къэбэрдей-Балъкъэр Республикэм щыIэм и гупым я махуэшхуэмкIэ абдеж щехъуэхъуащ, лэжьакIуэ куэдым гулъытэ хуащIащ.
Экономикэ щIэныгъэхэм я кандидат, КъБР-м щIыхь зиIэ и экономист, «Урысейм и Пенсэ фондым и къудамэу КъБР-м щыIэ» къэрал IуэхущIапIэм и унафэщI Бакъ Николай зэхыхьэр къызэIуихри, кIэщIу къытеувыIащ илъэс 25-рэ пIалъэм къриубыдэу ягъуэта зыужьыныгъэм. Къыхигъэщащ республикэм и пенсэ IэнатIэм и лэжьакIуэхэр я лэжьыгъэм зэрыхуэпэжым и фIыгъэкIэ Къэбэрдей-Балъкъэрым щыпсэу дэтхэнэ пенсионерми и чэзум я пенсэр зэраIэрыхьэр.
Пенсэ фондыр и IуэхущIапIэхэмкIи и лэжьакIуэхэмкIи тэмэму зэфIэува зэрыхъуамкIэ абы фIыщIэ яхуищIащ мы IэнатIэм и унафэщIу щыта Щомахуэ Михаил, Хьэсанэ Руслан, Щауэжь Хьэсэнбий сымэ. Абы псалъэ гуапэ яхужиIащ Пенсэ фондым и лэжьыгъэр зыубзыхуа нэхъыжьхэми.
Махуэшхуэ зэхыхьэр езыгъэкIуэкI Чып Марьянэрэ Аттаев Азноррэ утыкум кърагъэблэгъащ Урысейм и Пенсэ фондым и Управленэу Кавказ Ищхъэрэ федеральнэ округым щыIэм и унафэщI Гетман Михаил.
— Дэ дрогушхуэ КъБР-м щыIэ къудамэр и IуэхущIафэкIэ Урысейм, Ипщэ щIыналъэм щынэхъыфIхэм зэращыщым. Жылагъуэм я Iуэху еплъыкIэр зэгъэщIэнымкIэ Урысейпсо центрым иригъэкIуэкIа щIэупщIэныгъэм къызэригъэлъэгъуамкIэ, ПФР-м и къудамэу КъБР-м щыIэм и щIыналъэ IуэхущIапIэхэм щылажьэхэм цIыхухэр яхуэарэзыщ. ПФР-м и щIыналъэ IэнатIэ 85-м я деж Къэбэрдей-Балъкъэрым 9-нэ увыпIэр щиIыгъщ. Къыхэгъэщыпхъэщ, фи гупыр фIыуэ зэрылажьэм къыдэкIуэу, спорт ехъулIэныгъэхэмкIи зэрыцIэрыIуэр, — жиIащ хьэщIэм икIи Пенсэ фондыр илъэс 25-рэ зэрырикъум теухуауэ ирагъэкIуэкIа урысейпсо зэхьэзэхуэм щытекIуа ведомствэм волейболымкIэ цIыхубзхэм я командэм япэ увыпIэр къызэрихьамкIэ ехъуэхъуащ.
Республикэм и пенсэ IэнатIэм и лэжьакIуэхэм ехъуэхъуащ КъБР-м и Парламентым и УнафэщIым и къуэдзэ Жанатаев Сэлим, КъБР-м и Правительствэм и УнафэщIым и япэ къуэдзэ Дадэ МуIэед, КъБР-м лэжьыгъэмкIэ, цIыхухэр IэнатIэкIэ къызэгъэпэщынымрэ социальнэу хъумэнымкIэ и министрым и къуэдзэ Романовэ Еленэ, КъБР-м и Профсоюз организацэхэм я зэгухьэныгъэм и унафэщI Амщыкъуэ ФатIимэт, УФ-м Къэрал IуэхущIапIэхэмрэ жылагъуэ IуэхутхьэбзэхэмкIэ я лэжьакIуэхэм я профсоюзхэм я республикэ комитетым и унафэщI Бакъ Фаинэ сымэ.
Урысейм и Пенсэ фондым и къудамэу КъБР-м щыIэм и лэжьакIуэ нэхъыфIхэм иратащ Парламентымрэ Правительствэмрэ, министерствэхэмрэ ведомствэхэмрэ, профсоюз зэгухьэныгъэхэм, «Урысейм и Пенсэ фондым и къудамэу КъБР-м щыIэ» къэрал IуэхущIапIэм я фIыщIэ, щIыхь тхылъхэр. «Урысейм и Пенсэ фондыр илъэс 25-рэ ирокъу» юбилей дамыгъэр илъэс 20-м щIигъукIэ лэжьы-гъэр КъБР-м щыIэ Пенсэ фондым щезыхьэкIа лэжьакIуэ 40-м я IэнатIэхэм щратыжынущ.
Махуэшхуэ зэхыхьэм кърихьэлIахэм я гукъыдэжыр къаIэтащ, я нэгу зрагъэужьащ КъБР-м и къэфакIуэ, уэрэджыIакIуэ, артист цIэрыIуэхэм.
УАРДЭ Жантинэ.
Сурэтхэр Къарей Элинэ трихащ.
